František Tondra

Prof. ThDr. František Tondra (* 4. jún 1936, Spišské Vlachy  † 3. máj 2012, Košice) bol emeritný biskup (do 4. augusta 2011 diecézny biskup) spišskej diecézy a bývalý predseda Konferencie biskupov Slovenska.

 Životopis 
Narodil sa rodičom Michalovi, ktorý bol tesár a matke Veronike, rodenej Chmelárovej ako štvrté z desiatich deti. 

V rokoch 19471951 navštevoval ľudovú školu v Spišských Vlachoch. V rokoch 19511957 absolvoval Jedenásťročnú strednú školu v Spišskej Novej Vsi. V rokoch 19541957 bol študentom Vysokej školy pedagogickej v Bratislave a v rokoch 19571962 študoval teológiu na Rímskokatolíckej Cyrilometodskej bohosloveckej fakulte (RKCMBF) v Bratislave. 

Za kňaza bol vysvätený 1. júla 1962 v Bratislave. Svoju pastoračnú činnosť začal v Levoči 1. augusta 1962 ako kaplán. Od 1. novembra 1963 bol preložený do Hnilca, kde pôsobil ako administrátor farnosti. Od 15. apríla 1970 sa stal administrátorom farnosti v Zázrivej, kde mu ako kaplán bol pridelený jeho o 11 rokov mladší brat Michal Tondra. 

6. januára 1978 získal na RKCMBF v Bratislave doktorát teológie a od 1. septembra 1978 do roku 1983 tu pôsobil ako odborný asistent na katedre morálnej teológie. V tom čase sa stal členom prorežimného Združenia katolíckych duchovných Pacem in terris. V roku 1983 z tejto organizácie vystúpil. 

Od 15. októbra 1983 pôsobil ako správca farnosti v Tvrdošíne. Od 1. mája 1987 bol farárom v Levoči. Od 1. februára 1988 bol prodekanom a od 1. apríla 1989 dekanom dekanátu Spišská Nová Ves. 

Po zložitých rokovaniach s komunistickým režimom, ktoré viedol vtedajší apoštolský nuncius v Poľsku Francesco Colasuonno, ho pápež Ján Pavol II. menoval 26. júla 1989 za spišského biskupa. Slávnostnú konsekráciu v katedrále sv. Martina v Spišskej Kapitule vykonal 9. septembra 1989 kardinál Jozef Tomko, hlavnými spolusvätiteľmi boli Francesco Colasuono a arcibiskup – metropolita Slovenska Ján Sokol.

V roku 1990 obnovil, a 3. októbra 1995 otvoril kňazský seminár v Spišskej Kapitule, kde prijal aj bohoslovcov z Košickej a Rožňavskej diecézy. 

Dňa 7. júna 1991 sa stal podpredsedom Biskupskej konferencie ČSFR. Po abdikácii Františka Tomáška v roku 1991 bol zvolený za jej predsedu. V roku 1994, po vzniku Konferencie biskupov Slovenska sa stal jej prvým predsedom. V roku 1994 zo zdravotných dôvodov na túto funkciu abdikoval. Na čele KBS stál opätovne v období od 31. augusta 2000 do 28. októbra 2009.

Na docenta morálnej teológie na Rímskokatolíckej Cyrilometodskej bohosloveckej fakulte Univerzity Komenského bol habilitovaný 12. júla 1993. Prezidentom Slovenskej republiky bol dňa 12. decembra 1997 vymenovaný za profesora v odbore teológia.

Od 3. októbra 1994 sa stal na obdobie 5 rokov konzultorom Posvätnej kongregácie pre katolícku výchovu. 

Pápež Benedikt XVI. prijal jeho zrieknutie sa úradu po dovŕšení veku 75 rokov a za nového, v poradí štrnásteho, spišského biskupa vymenoval 4. augusta 2011 Štefana Sečku, dovtedy pomocného spišského biskupa a titulárneho biskupa Sita.

Zomrel 3. mája 2012 po ťažkej chorobe v košickej nemocnici.

 Biskupský erb 
Biskupský erb tvorí štvrtený štít, v prvom a štvrtom červenom poli sú za striebornými hradbami strieborné veže Spišskej Kapituly, v druhom modrom poli je zlatá monštrancia, v tretom modrom poli zlatá soška levočskej Panny Márie. Za štítom je latinský kríž na predĺženej rukoväti. Všetko je zastrešené biskupským klobúkom. Heslo znie: Oboedientia – opus Spiritus Santi (Poslušnosť – dielo Ducha Svätého).

 Udelené biskupské svätenia 
 Hlavný svätiteľ
 Andrej Imrich, spišský pomocný biskup, 1992
 Štefan Sečka, spišský pomocný biskup, 2002
 Hlavný spolusvätiteľ
 Dominik Tóth, trnavský pomocný biskup, 1990
 Vladimír Filo,  trnavský pomocný biskup, 1990

 Ocenenia 
 Pribinov kríž I. triedy  udelené 1. január 2003 prezidentom Slovenskej republiky Rudolfom Schusterom
 Dr. h. c.  11. decembra 2007 na Trnavskej univerzite

 Diela 
 Individuálne a sociálne čnosti Rímskokatolícka Cyrilometodejská bohoslovecká fakulta, 1977 František Tondra, knihydominikani.sk.
 Európska biskupská synoda 1991, podtitul: Máme byť svedkami Krista, ktorý nás oslobodil, Libreria Editrice Vaticana, Vatikán, 1991 .
 Sociológia, Spišský seminár biskupa Jána Vojtaššáka, 1991. 
 Morálna Teológia I., Kňazský seminár biskupa Jána Vojtaššáka, 1994, podtitul: Princípy, ISBN 8071420239.
 Morálna Teológia II., Kňazský seminár biskupa Jána Vojtaššáka, 1996, podtitul: Prikázania,  ISBN 8089170048.

 Literatúra 
 Náš biskup František, Sali foto, 2012, ISBN: 978-80-89605-01-9.

 Referencie 

Kategória:Biskupi Spišskej diecézy
Kategória:Slovenskí univerzitní profesori

Kategória:Laureáti Pribinovho kríža I. triedy
Kategória:Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Kategória:Vyučujúci na Rímskokatolíckej cyrilometodskej bohosloveckej fakulte Univerzity Komenského v Bratislave
Kategória:Predsedovia Konferencie biskupov Slovenska
Kategória:Konferencia biskupov Slovenska
Kategória:Kresťanskí spisovatelia
Kategória:Osobnosti zo Spišských Vlách
Kategória:Držitelia čestných doktorátov Trnavskej univerzity v Trnave